Ô szpilu Piasta z Górnikym a ô decyzji Kōmisji Ligi Ekstraklasy SA., kero ôba ślōnski kluby ôstawiyła bez punktōw, wypedziały sie już wszyjski szpece. Nojczynścij cytowany je Z. Boniek, kery padoł że za porzōndek na stadiōnie ôdpowiado gospodorz, tōż yno Piast i kōnkretni kibice ôbu ekip powinni dostać sztrofy. Ciynżko sie niy zgodzić, ale smolić już walkowery! Mie bardzij zaciekawiyły słowa prezydyntōw Glywic a Zobrza, kerzi ofyn kozali klubōm korać kiboli zakozami stadiōnowymi. Z. Frankiewicz, prezydynt Glywic godoł nawet ô dożywotnich zakozach na glywicki stadiōn i egzekwowaniu ôdszkodowań ôd wszyskich zidyntyfikowanych kiboli-hajokōw, ale tyż ô zawieszyniu wsparcio do stowarzyszynio kibicōw Piasta. Telki słowa i to w roku wyborōw samorzōndowych… Szacunek!
A jak wyglōndo walka z kibolami ôd zadnich dźwiyrzi? Pora lot do zadku byłech na szkolyniu do stadiōnowych stewardōw. Bez dwa dni wykłodali tamek wszyjsko co ôbsługa stadiōnu musi wiedzieć. Hruby heft, kery my dostali, mioł cołko lista rzeczy, haseł, symboli, kere na fusbalowej imprezie masowej za pierōna ni mogōm sie ôbjawić. Szalik i śmiyszno czopka przyńdōm, ale race i fany sektorowe, hakynkrojce i krziże celtycki, jak tyż noże masorski, paryzole i wino jabkowe „samuraj” na stadiōnie sōm zakozane. Szkolyli my sie w kōntroli na bramkach podług złotej zasady „chopy macajōm chopōw, baby macajōm baby”. W ćwiczyniu na bramkach prziszli stewardzi bez problymu znojdywali u „kibicōw” wszyjski potyncjalnie groźne wihajstry. Wyjōntkiym była włościcielka nojwiynkszego lajbika na szkolyniu, kero w roli kibicki przemyciyła w nim telefōn.
Terozki zagodka dlo inteligyntnych… Jaki trza mieć rozmiar cycyhaltra coby wniyś na stadiōn fana sektorowo 10x20m abo poraset racōw? Eli możliwe je coby ôbsługa sie niy kapła? Kery jeszcze wierzy, że telki cuda pochajōm sie bez wiedzy klubōw? Ciche przizwolynia i dziwne relacje kluby-kibole to sztyjc nojwiynkszy problym ślōnskich a polskich stadiōnōw.
szl_Latn szl_Latn szl_Latn